Нарадзіўся ён у вёсцы Кунцаўшчына, што ў Гродзенскім раёне ў сям'і селяніна, з дзіцячых гадоў пазнаў, што такое праца на зямлі, ведаў цану хлеба. З маленства захапляўся чытаннем літаратуры на розныя тэмы. Але асабліва цікавіла хлапчука гісторыя роднага краю. З юнацкіх гадоў у Апанаса Пятровіча была прага стаць настаўнікам. І ён гэтага дабіўся. З вялікай цяжкасцю змог паступіць і скончыць пры Польшчы чатыры курсы семінарыі, затым пры савецкай уладзе педагагічны інстытут. Больш за паўстагоддзя Апанас Пятровіч працаваў настаўнікам, дырэктарам Лашанскай, Батароўскай, Капцёўскай, Калбасінкай васьмігодак, больш за 20 гадоў на пасадзе інспектара Гродзенскага РАНА (раённага аддзела народнай адукацыі). З-пад яго пяра выйшлі ў свет многія каштоўныя творы, такія як "Акадэмік з вёскі Лаша", "Скарбы народнай мовы", "Паэт Макар Краўцоў", "Легенды і балады Гродзеншчыны" і іншыя. У кніжцы "Акадэмік з вёскі Лаша" упершыню быў падрабязна апісаны жыццёвы і творчы шлях вучонага-педагога, першага беларускага акадэміка - Яўхіма Фёдаравіча Карскага, ураджэнца Гродзенскага раёна.